हिंदी और भारतीय भाषा के अखबारों को चाहिए कि वे अपने इतने बड़े पाठक वर्ग को अपना दायित्व समझें और अपनी भूमिका बढ़ाएं तथा अपने रिपोर्टर और लेखकों का विकास करें, जिससे हिंदी और भारतीय भाषा के पाठकों को अंग्रेजी अखबारों का मुंह न देखना पड़े। ज्यादातर हिंदी अखबार व्यवसाय संबंधी खबरों को उस तरह से कवर नहीं करते, जिस तरह अंग्रेजी अखबार। यही कारण है कि हिंदी के अच्छे पाठक कारोबारी खबरों के लिए अंग्रेजी के अखबार पढ़ना पसंद करते हैं। ऐसा नहीं कि वे ऐसा स्वेच्छा से करते हैं, बल्कि विकल्प न होने की वजह से करते हैं। कारोबार के कुछ हिंदी अखबार निकलते हैं, लेकिन वे भी अंग्रेजी के केवल हिंदी संस्करण बन कर रह गए हैं। ऐसे में जरूरी हो गया है कि पत्रकारिता का नेतृत्व दो-तीन फीसद पाठक वाला अंग्रेजी मीडिया न करके नब्बे फीसद से अधिक पाठक रखने वाले भारतीय भाषा के अखबार करें। नहीं तो जिस तरह अंग्रेजी माध्यम के स्कूल गांव-गांव में खुल रहे हैं, उससे आने वाले समय में भारतीय भाषा के पाठकों में जारी वृद्धि को थमते देर नहीं लगेगी।